NAVODILA ZA PRIPRAVO VLOGE ZA ETIČNO PRESOJO RAZISKAVE

**Točka 1:** Vpiše se naslov predlagane raziskave.

**Točka 2:** Vpiše se imena vseh vključenih raziskovalcev. V primeru, da se raziskava izvaja v okviru študijskega procesa pod okriljem mentorja, se zapiše tudi ime in priimek mentorja raziskave.

**Točka 3:** Opiše se vsebinsko področje raziskave. Na primer: kateri pojav se raziskuje (pojav se opredeli), na kateri populaciji se ga raziskuje (populacijo se opredeli), katere skupine se med seboj primerja (skupine se opredeli).

**Točka 4:** Navedejo se namen in cilji raziskave ter raziskovalna vprašanja (tako kot so opisani v dispoziciji raziskave).

**Točka 5:** Opiše se celoten raziskovalni načrt (tako kot je opisan v dispoziciji raziskave). Iz načrta mora biti jasno razvidno:

* kdo so udeleženci raziskave,
* predviden numerus udeležencev;
* katera vrsta raziskave bo narejena in kako bo potekala;
* kateri raziskovalni postopki bodo tekom raziskave uporabljeni (kar vključuje navedbo vseh merskih pripomočkov oziroma drugih postopkov).

Doda se utemeljitev, zakaj je izvedba raziskave smiselna.

Opredeli se kredibilnost predvidene raziskave: kdo je pregledal predlog raziskave in kakšno mnenje k predlogu raziskave je podal.

**Točka 6:** Navedejo se vrste podatkov, ki bodo zbrane tekom raziskave, kar vključuje:

* kateri osebni podatki se bodo zbirali (če se bodo zbirali),
* kateri demografski podatki se bodo zbirali,
* kateri kvantitativni podatki se bodo zbirali,
* kateri kvalitativni podatki se bodo zbirali.

**Točka 7:** Navede se način zagotavljanja anonimnosti udeležencev tekom celotne raziskave. Prav tako se navede oziroma opiše postopek (psevdo)anonimizacije podatkov (kateri podatki se bodo anonimizirali, v kateri fazi raziskave in na kakšen način se bodo anonimizirali).

Posebej se opredeli način zagotavljanja anonimnosti in postopki (psevdo)anonimizacije podatkov:

* v času pridobivanja soglasja za sodelovanje v raziskavi (npr. dodelitev raziskovalnih šifer, ločena hramba soglasij od drugih podatkov, ki se bodo zbirali v raziskavi);
* v času zbiranja podatkov (npr. način šifriranja podatkov);
* v času analiziranja podatkov (npr. morebiten izbris identifikacijskih podatkov, maskiranje občutljivih podatkov);
* v času poročanja o rezultatih raziskave (npr. navedba, kako bodo predstavljeni rezultati, zlasti če rezultati temeljijo na občutljivih podatkih).

**Točka 8:** Opišejo se postopki zagotavljanja zaupnosti podatkov tekom celotne raziskave in po njej. Posebej se opiše, kako se bo zagotavljala zaupnost :

* v času pridobivanja soglasja za sodelovanje v raziskavi (npr. navedba načina, kako bo potekalo informiranje udeleženca o raziskavi, da bo zagotovljena zaupnost);
* v času zbiranja podatkov (npr. navedba prostora, kjer bo potekala raziskava ter opis, kako je v tem prostoru zagotovljena zaupnost);
* v času analiziranja podatkov (npr. navedba prostora, kjer bo potekala analiza podatkov z opisom, kdo ima dostop do tega prostora v času analize podatkov; kdo ima dostop do računalnika, kjer se izvaja analiza);
* v času po raziskavi (npr. kako se bodo hranili oziroma uničili občutljivi podatki po zaključku raziskave).

**Točka 9:** Navedejo se postopki hrambe podatkov, kar vključuje:

* kje se bodo hranili fizični podatki (navedba fizičnega prostora, način zaščite tega prostora);
* kje se bodo hranili digitalni podatki (navedba elektronskega medija, na katerem se bodo hranili podatki, način zaščite datotek s podatki, način zaščite elektronskega medija, dostopnost elektronskega medija ipd.).

Če se podatki hranijo v prostorih pravne osebe, se navedejo tudi protokoli, kjer so opisana pravila glede hrambe podatkov znotraj organizacije.

**Točka 10:** Navede se dostopnost podatkov tretjim osebam. Na primer: »Tretje osebe lahko z ustrezno utemeljitvijo pisno zaprosijo za pridobljene psevdo(anonimizirane) podatke, v kolikor so predhodno pridobile pozitivno mnenje pristojne etične komisije za ponovno uporabo tako zbranih podatkov v raziskovalne namene«.

Navede se tudi, kdo obravnava prošnjo za pridobitev podatkov (glavni avtor raziskave, mentor raziskave, pristojna oseba v organizaciji, ki hrani podatke ipd.).

**Točka 11:** Navedejo se ključni podatki o udeležencih raziskave:

* kriteriji vključitve udeležencev v raziskavo in način preverjanja kriterijev;
* način pridobivanja udeležencev;
* način zagotavljanja nepristranskosti pri izbiri udeležencev (kako bo zagotovljeno, da vzorec udeležencev ne bo pristranski in ne bo že v naprej določal smer rezultatov raziskave).

**Točka 12:** Navede se, ali ima predlagatelj raziskave pridobljena ustrezna dovoljenja odgovornih v institucijah, kjer bo raziskava potekala (v kolikor poteka v okviru institucij). Navede se tudi, katere odgovorne osebe in v okviru katerih institucij so dali dovoljenje.

Kopije dovoljenj se priložijo kot priloga k vlogi za etično presojo raziskave.

**Točka 13:** Opiše se vloga udeležencev v raziskavi: kaj bodo udeleženci v raziskavi počeli oziroma kaj se bo z njimi ali na njih izvajalo, katerim pogojem raziskave bodo podvrženi ipd. Prav tako se opredeli obseg in trajanje njihove udeležbe v raziskavi.

**Točka 14:** Opredeli se postopek podajanja obveščenega soglasja: kdo bo udeležence informiral o raziskavi, na kakšen način bodo informirani, na kakšen način lahko pridobijo odgovore na morebitna vprašanja glede raziskave, na kakšen način podajo svoje strinjanje ali nestrinjanje glede sodelovanja v raziskavi, na kakšen način podpišejo obveščeno soglasje.

Besedilo obveščenega soglasja so doda kot priloga k vlogi za etično presojo raziskave. V kolikor ima raziskava več delov in so v vsak del raziskave vključeni drugi udeleženci, je potrebno priložiti obveščeno soglasje za vsak del raziskave posebej.

Priloženo obveščeno soglasje mora biti zapisano na eni A4 strani in mora vsebovati samo ključne informacije. Vse ostale dodatne informacije se zapiše na informativni list, ki se ga doda k soglasju.

**Točka 15:** Navedejo se navodila, ki jih bodo prejeli udeleženci. Prav tako se navede način, kako bodo udeleženci navodila dobili (v pisni, ustni ipd. obliki).

Navedejo se tako splošna navodila, ki jih dobijo pred samim pričetkom raziskave, kot tudi navodila, ki jih dobijo tekom same raziskave.

**Točka 16:** Opredeli se, kakšno nadomestilo dobijo udeleženci za sodelovanje v raziskavi. Če nadomestila niso predvidena, se lahko napiše: »Sodelovanje v raziskavi ne prinaša posebnih nadomestil ali koristi za udeležence, z izjemo znanja in izkušenj, ki jih bodo pridobili v okviru sodelovanja«.

V kolikor so nadomestila predvidena, se opredeli, kakšna nadomestila so predvidena in v kakšnem obsegu.

**Točka 17:** Navede sepresoja potencialnih koristnih učinkov raziskave na udeležence ter morebitnih tveganj in obremenitev za udeležence raziskave.

Med koristnimi učinki se lahko na primer navede: »Udeleženci bodo s sodelovanjem v raziskavi pridobili: izkušnjo sodelovanja v raziskavi, širši vpogled v svoje delovanje na področju …, dodatno znanje o … ipd.).

Če raziskava ne predvideva posebnih tveganj, se lahko napiše: »Posebnih tveganj za udeležence tekom raziskave ne pričakujemo, z izjemo časovne obremenitve…«.

Če so tveganja predvidena, se jih zapiše, na primer: »Sodelovanje v raziskavi lahko pri udeležencih sproži priklic neprijetnih spominov in pojav neprijetnih čustvenih stanj.« Upoštevajo se: fizična, psihološka, socialna, pravna in ekonomska tveganja (tudi tveganja, do katerih bi lahko prišlo ob morebitnem razkritju osebnih identitet vključenih oseb).

**Točka 18:** Opredeli se skrb za varnost udeležencev raziskave med samo raziskavo. Upoštevajo se vsi deli raziskave: v času pridobivanja soglasja za sodelovanje v raziskavi, v času zbiranja podatkov in v času po izvedbi faze zbiranja podatkov.

Če gre za raziskavo, ki vključuje potencialna tveganja za udeležence, je potrebno skrb za varnost udeležencev raziskave še posebej pazljivo načrtovati.

Jasno je potrebno opredeliti, na koga se lahko udeleženci raziskave obrnejo, v kolikor se tekom raziskave pri udeležencih sprožijo stanja stiske, ter kakšno podporo oziroma pomoč pri tem potrebujejo.

**Točka 19:** Opiše se način zagotavljanja nepristranskosti pri analizi in interpretaciji rezultatov raziskave (na primer, kateri podatki se bodo dejansko vključili v analizo in kateri se bodo izločili; katere analize bodo narejene; kateri rezultati se bodo posebej izpostavili in kateri se ne bodo).

**Točka 20:** Opredeli se presoja učinkov rezultatov raziskave na javnost. To vključuje:

* presojo potencialnih koristi za javnost (na primer: dostop do znanja o raziskovanem pojavu; promocija vrednot, povezanih z raziskovanim pojavom – navede se, katerih vrednot; večje poznavanje strategij zaščite – opredeli se, katerih strategij);
* presojo tveganj ob seznanitvi javnosti z rezultati raziskave (na primer: morebitna zloraba raziskovalnih ugotovitev; morebitne napačne ali pristranske interpretacije rezultatov raziskave; pristransko prikazovanje le enega vidika pojava, ne pa tudi drugega).